**Vojenské športové centrum Dukla Banská Bystrica** je športové centrum v zriaďovateľskej pôsobnosti Ministerstva obrany. Hlavnou činnosťou centra je „*zabezpečenie prípravy športovcov na reprezentáciu Ozbrojených síl SR a štátnu športovú reprezentáciu, vrátane prípravy talentovanej mládeže*". Členovia VŠC získali zatiaľ 25 olympijských medailí, z toho 11 zlatých. Centrum vzniklo 1. januára 2006 zlúčením dovtedy samostatných armádnych športových klubov AŠK Dukla Banská Bystrica a AŠK Dukla Trenčín. Po reorganizácii k 1. januáru 2010 kluby zanikli a všetky športové oddiely sú pod hlavičkou VŠC DUKLA Banská Bystrica. Skladá sa zo štyroch oddielov, v ktorých sú združené jednotlivé športy. Sídlom centra je Banská Bystrica. Po Letnej olympiáde 2020 (konanej v auguste 2021) sa riaditeľom Dukly stal chodec Matej Tóth. Funkciu preberie od 1. novembra 2021.

Oddiely a športy
----------------

* Dukla Banská Bystrica: atletika, biatlon, džudo, športová streľba, parašutizmus, vzpieranie, zápasenie a rôzne (gymnastika, karate, kulturistika, moderný päťboj, plávanie, triatlon, skoky na lyžiach, vodný motorizmus a zjazdové lyžovanie)
* Dukla Liptovský Mikuláš: vodný slalom
* Dukla Trenčín: cestná cyklistika, rýchlostná kanoistika
* Dukla Žilina: zjazd na divokej vode

História
--------

Prvý šport, čo sa začal hrať armádne, bol futbal v roku 1965, neskôr pribudli atléti a v nasledujúcom roku skokani na lyžiach. Armádne stredisko (AS) Dukla Banská Bystrica vzniklo ako samostatný športový útvar k 1. októbru 1967. Pôvodne sa v oddieli vojenčilo aj športovalo. „*AŠK Dukla Banská Bystrica získala viac ako 300 medailí z vrcholných športových šampionátov. Vychovala piatich olympijských víťazov, 15 majstrov sveta a 36 majstrov Európy.*" V Trenčíne sa začalo v roku 1969 ľadovým hokejom, potom pribudlo zápasenie a box. „*AŠK Dukla Trenčín získal viac ako 80 medailí z vrcholných športových šampionátov. Vychovala jedného olympijského víťaza, 20 majstrov sveta a 5 majstrov Európy.*" K 1. januáru 2006 boli oba armádne športové kluby zlúčené do jednej organizácie Vojenské športové centrum DUKLA Banská Bystrica s dvoma klubmi. Tie boli tiež zrušené k 1. januáru 2010.

Športoviská
-----------

V januári 2016 bola otvorená nová biatlonová strelnica v Tréningovom centre Králiky, na Králikoch v okrese Banská Bystrica. Okrem športovcov majú na strelnici trénovať aj príslušníci 5. pluku špeciálneho určenia.

Riaditelia VŠC DUKLA Banská Bystrica
------------------------------------

Riaditelia VŠC Dukla: 

* PaedDr. Ľubomír Roško, 2006 – 2009
* PaedDr. Peter Korčok, PhD. 2009 – 2011
* Mgr. Robert Leitl 2011 – 2012
* Dušan Poláček 21.jún 2012 – 21. december 2012
* Ing. Mgr. Róbert Kurčík 2012 – 2015
* Mgr. Richard Galovič 26. august 2015 – 30. marec 2017
* pplk. Mgr. Roman Benčík 1. apríl 2017 – 31. október 2021
* pplk. Mgr. Matej Tóth 1. november 2021 – súčasnosť

Referencie
----------

1. 1 2  BLAŽEK, Pavol. *Ročenka 2013* [online]. Banská Bystrica: Vojenské športové centrum Dukla Banská Bystrica, [cit. 2015-01-22]. Dostupné online. Archivované 2015-02-12 z originálu.
2. 1 2 3 4 5 6 7 8 9   *História* [online]. Banská Bystrica: Vojenské športové centrum Dukla Banská Bystrica, [cit. 2015-01-22]. Dostupné online.
3. 1 2 3 4 5   *O nás* [online]. Banská Bystrica: Vojenské športové centrum Dukla Banská Bystrica, [cit. 2015-01-22]. Dostupné online. Archivované 2015-01-22 z originálu.
4. ↑  ČERVENÝ, Michal. Naď spravil z Tótha riaditeľa strediska: Šatan na konzíliu? Ak bude treba, snažiť sa budem aj ja. *Denník N* (Bratislava: N Press), 2021-10-05. Dostupné online [cit. 2021-10-05]. ISSN 1339-844X.
5. ↑   *Novým riaditeľom VŠC DUKLA Banská Bystrica bude Matej Tóth* [online]. Bratislava: Ministerstvo obrany SR, [cit. 2021-10-05]. Dostupné online.
6. ↑   *Rôzne* [online]. Banská Bystrica: Vojenské športové centrum Dukla Banská Bystrica, [cit. 2015-01-22]. Dostupné online. Archivované 2015-09-23 z originálu.
7. ↑   *Novú strelnicu pokrstila výstrelmi Kuzminová, pušku nabíjal minister* [online]. TASR, 2016-01-14, [cit. 2016-01-14]. Dostupné online.